CELEX: 
Language: ro
Date: 2019-03-06 00:00:00
Title: REGULAMENTUL DELEGAT (UE) …/… AL COMISIEI de completare a Directivei 2003/87/CE a Parlamentului European și a Consiliului în ceea ce privește măsurile adoptate de Organizația Aviației Civile Internaționale pentru monitorizarea, raportarea și verificarea emisiilor generate de aviație în scopul punerii în aplicare a unei măsuri globale bazate pe piață

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Uniunea și statele sale membre susțin cu tărie intenția OACI de a institui la nivel mondial o măsură globală bazată pe piață pentru aviația internațională pentru a contribui la combaterea schimbărilor climatice. Acest lucru este subliniat de faptul că Parlamentul European și Consiliul au modificat de trei ori sistemul UE de comercializare a certificatelor de emisii (EU ETS) pentru a facilita înregistrarea de progrese în cadrul OACI în ceea ce privește măsura globală bazată pe piață elaborată de aceasta, precum și prin contribuțiile financiare și de specialitate substanțiale pe care Uniunea și statele sale membre
                  1
                le-au adus secretariatului OACI în ultimii 6 ani cu scopul de a sprijini activitatea organizației. Uniunea se numără printre primele jurisdicții care adoptă dispoziții legislative obligatorii din punct de vedere juridic în scopul punerii în aplicare a sistemului OACI denumit „CORSIA”, inclusiv prin prezentul act delegat, și se așteaptă, de asemenea, ca alte state să pună în aplicare aceste dispoziții la nivel național.
            
            
               Toate sectoarele economiei trebuie să contribuie la combaterea schimbărilor climatice. Este important să se stabilească un preț pentru emisiile de gaze cu efect de seră pentru a valorifica forțele pieței și pentru a realiza reduceri ale emisiilor eficiente din punctul de vedere al costurilor. EU ETS constituie piatra de temelie a politicii climatice a Uniunii Europene începând din 2005, fiind un instrument esențial pentru reducerea substanțială a emisiilor de gaze cu efect de seră (GES) în conformitate cu angajamentul asumat de Uniune în temeiul Acordului de la Paris, care vizează limitarea creșterilor de temperatură la mult sub 2 °C și, dacă este posibil, la 1,5 °C. Includerea zborurilor intraeuropene în cadrul EU ETS a generat reduceri/compensări de CO2 de aproximativ 100 de milioane de tone între 2012 și 2018
                  2
               . Directiva EU ETS a fost revizuită în 2017 pentru a contribui în mod corespunzător la îndeplinirea obiectivelor în domeniul climei și în cel al energiei pentru 2030
                  3
                și pentru a pregăti punerea în aplicare a sistemului OACI
                  4
               .
            
            
               Sunt în curs de elaborare acte legislative ale Uniunii în vederea punerii în aplicare a sistemului OACI în două etape. În primul rând, sunt incluse dispoziții corespunzătoare în trei acte legislative de punere în aplicare și delegate: prezentul act delegat, Regulamentul de punere în aplicare al Comisiei privind monitorizarea și raportarea emisiilor de gaze cu efect de seră
                  5
                și Regulamentul de punere în aplicare al Comisiei privind verificarea datelor și acreditarea verificatorilor
                  6
               . A doua etapă este prevăzută la articolul 28b din directivă și privește modificările aduse EU ETS de Parlamentul European și de Consiliu prin intermediul procedurii legislative ordinare.
            
            
               Pe lângă acest act delegat, au fost revizuite atât Regulamentul Comisiei privind monitorizarea și raportarea (RMR), cât și Regulamentul Comisiei privind verificarea rapoartelor de emisii de gaze cu efect de seră și a rapoartelor privind datele tonă-kilometru și acreditarea verificatorilor (RAV), pentru a ține seama de dispozițiile în materie de monitorizare, raportare și verificare ale standardelor și practicilor recomandate (SARP). UE a dobândit experiență în monitorizarea, raportarea și verificarea emisiilor din sectorul aviației în temeiul Directivei EU ETS începând din 2010 și există similitudini importante între dispozițiile sistemului OACI și cele ale celor două regulamente. Cele câteva diferențe rămase pot fi eliminate prin intermediul competențelor de executare în temeiul directivei; dispozițiile necesare au fost instituite în paralel cu adoptarea prezentului act delegat și au intrat în vigoare la 1 ianuarie 2018. 
            
            
               Articolul 28c din Directiva 2003/87/CE impune Comisiei să adopte dispoziții pentru monitorizarea, raportarea și verificarea adecvate ale emisiilor în scopul punerii în aplicare a măsurii globale bazate pe piață a OACI cu privire la toate rutele acoperite de aceasta. Acestea trebuie să se bazeze pe instrumentele relevante adoptate în cadrul OACI, să evite orice denaturare a concurenței și să respecte principiile de monitorizare și de raportare ale EU ETS. Rapoartele privind emisiile trebuie verificate în conformitate cu principiile și criteriile de verificare din Directiva EU ETS. Actul delegat completează raportarea în temeiul regulamentelor menționate anterior în ceea ce privește zborurile și operațiunile care nu intră în prezent sub incidența Directivei EU ETS (de exemplu, zborurile între SEE și țări terțe, zborurile între SEE și diferite alte regiuni, precum și zborurile exclusiv între țări terțe sau între țări terțe și teritorii dependente sau teritorii de peste mări). Întrucât o serie de operatori de aeronave au raportat în trecut emisii verificate provenite de la zborurile către, dinspre și între aerodromurile situate în Spațiul Economic European (SEE), inclusiv în regiunile ultraperiferice, teritoriile dependente și teritoriile acestuia, există deja modele pentru raportarea acestor emisii, iar modelele respective vor fi actualizate pentru a fi utilizate în ceea ce privește informațiile mai ample privind emisiile care sunt relevante pentru sistemul OACI. Spre deosebire de regulamentele privind monitorizarea, raportarea, verificarea și acreditarea, prezentul act delegat are exclusiv scopul de a furniza informații către secretariatul OACI. Aceasta se bazează pe normele și cadrele existente, în măsura posibilului, pentru a reduce la minimum sarcina administrativă a operatorilor de aeronave, a verificatorilor și a altor părți interesate și specifică modul în care informațiile raportate în conformitate cu regulamentele privind monitorizarea, raportarea, verificarea și acreditarea vor fi transmise secretariatului OACI.
            
            
               A doua etapă este prevăzută la articolul 28b alineatele (1), (2) și (3) din directivă și privește modificările care pot fi aduse EU ETS de Parlamentul European și de Consiliu prin intermediul procedurii legislative ordinare. Comisia este obligată să raporteze Parlamentului European și Consiliului cu privire la progresele înregistrate în negocierile desfășurate în cadrul OACI. În special, aceasta se referă la instrumentele internaționale relevante
                  7
               , recomandările aprobate de Consiliu, instituirea unui registru global, măsurile naționale luate de țările terțe pentru punerea în aplicare a măsurii globale bazate pe piață, implicațiile rezervelor formulate de țările terțe, precum și alte evoluții relevante la nivel internațional și instrumentele aplicabile. În conformitate cu evaluarea la nivel global a CCONUSC, Comisia va prezenta de asemenea un raport cu privire la eforturile de a îndeplini obiectivul indicativ pe termen lung al sectorului aviației de a reduce la jumătate emisiile de CO2 generate de activitățile de aviație raportat la nivelurile din 2005
                  8
               . Comisia va prezenta un raport Parlamentului European și Consiliului în care va examina modalitățile de punere în aplicare a acestor instrumente printr-o revizuire a Directivei EU ETS, ținând seama de normele aplicabile în ceea ce privește zborurile în interiorul SEE, după caz.
            
            
               Raportul va examina, de asemenea, nivelul de ambiție și integritatea de mediu generală a măsurii globale bazate pe piață, nivelul de ambiție general al acesteia în ceea ce privește obiectivele Acordului de la Paris, nivelul de participare, forța executorie, transparența, sancțiunile pentru neconformitate, procedurile de consultare a opiniei publice, calitatea creditelor de compensare, monitorizarea, raportarea și verificarea emisiilor, registrele, responsabilitatea, precum și normele privind utilizarea biocombustibililor. Comisia poate atașa raportului la care se face referire la alineatul (2) o propunere legislativă adresată Parlamentului European și Consiliului în vederea modificării, suprimării, prelungirii sau înlocuirii derogărilor prevăzute la articolul 28a din Directiva EU ETS, care să fie în concordanță cu angajamentul Uniunii de reducere a emisiilor de gaze cu efect de seră la nivelul întregii economii pentru 2030, cu scopul de a păstra integritatea de mediu și eficacitatea acțiunii Uniunii în domeniul combaterii schimbărilor climatice. De asemenea, directiva clarifică faptul că raportul va analiza dacă este necesară revizuirea temeiului juridic al prezentului act delegat
                  9
               .
            
            
               Directiva 2003/87/CE se aplică indiferent de naționalitatea operatorului de transport aerian și, în principiu, vizează zborurile care pleacă de pe un aerodrom situat pe teritoriul unui stat membru sau care sosesc pe un astfel de aerodrom. Articolul 28a scutește emisiile generate de zborurile către și dinspre aerodromurile situate în țări din afara SEE în fiecare an calendaristic, până în 2023. Tratamentul egal al operatorilor de aeronave pe rute este esențial pentru a se evita denaturarea concurenței și este, de asemenea, identificat drept un aspect important în rezoluția OACI din 2016. Zborurile intra-SEE sunt operate de peste 500 de operatori de aeronave, inclusiv peste 100 de operatori de aeronave comerciale cu sediul în afara SEE, în cazul cărora există un nivel extrem de ridicat de conformitate. Domeniul de aplicare al Directivei 2003/87/CE nu poate fi modificat decât de Parlamentul European și de Consiliu
                  10
               .
            
            
               Prezentul act delegat aplică egalitatea de tratament în conformitate cu articolul 28c din Directiva EU ETS. Comisia va transmite secretariatului OACI numai informațiile referitoare la zboruri care sunt prevăzute în cadrul sistemului OACI, iar emisiile operatorilor de aeronave generatori de emisii semnificative în toate celelalte țări ar trebui să fie comunicate către secretariatul OACI de către alte țări. Este în interesul operatorilor de aeronave să raporteze datele privind emisiile pe care le generează pentru zborurile internaționale
                  11
                din 2019 și 2020, deoarece aceasta va reduce emisiile pe care vor trebui să le compenseze ulterior. În cazul neraportării, SARP prevăd utilizarea altor surse de informații pentru eliminarea lacunelor.
            
            
               2.CONSULTĂRI PREALABILE ADOPTĂRII ACTULUI
            
            
               La 13 iulie 2018, a avut loc o reuniune a părților interesate în cadrul grupului de experți privind schimbările climatice, la care au participat reprezentanți ai industriei, ai societății civile și ai statelor membre. O a doua reuniune a avut loc la 3 decembrie 2018, înainte de adoptarea actului delegat, în cadrul acesteia fiind examinate textul actului delegat și contextul mai larg al normelor de punere în aplicare a EU ETS în materie de monitorizare, raportare, verificare și acreditare. În plus, pe Portalul pentru o mai bună legiferare au fost colectate, timp de patru săptămâni, între 28 noiembrie și 26 decembrie 2018, observații online privind textul regulamentului delegat. Asociațiile de companii aeriene au furnizat cinci contribuții. În urma adoptării, actul delegat va face obiectul unui control din partea Parlamentului European și a Consiliului pentru o perioadă de două luni.
            
            
               3.ELEMENTELE JURIDICE ALE ACTULUI DELEGAT
            
            
               Domeniul de aplicare al actului delegat este stabilit de Directiva EU ETS revizuită. Un regulament este considerat a fi instrumentul adecvat. Astfel cum s-a explicat mai sus, este în interesul operatorilor de aeronave să respecte prezentul regulament în scopul stabilirii emisiilor inițiale de referință în cadrul sistemului OACI. 
            
            
               Articolul 1
            
            
               Acest articol stabilește operatorii de aeronave care fac obiectul prezentului regulament și exceptează anumite tipuri de zboruri necomerciale pe care aceștia le pot opera.
            
            
               Articolul 2
            
            
               Alineatele (1) și (2) de la acest articol stabilesc informațiile suplimentare referitoare la emisiile verificate pe care operatorii de aeronave ar trebui să le raporteze pentru a completa emisiile deja verificate care au fost raportate în conformitate cu RMR. Raportarea emisiilor în temeiul RMR și al acestor alineate este obligatorie și, în cazul în care nu are loc, face obiectul procedurilor de executare în temeiul articolului 16 din Directiva EU ETS.
            
         
         
            
               Prima categorie de informații suplimentare privind emisiile, prevăzută la alineatul 1 litera (a), se referă la zborurile dintre aerodromurile situate în SEE și aerodromurile din țări terțe (de exemplu, Paris-Marrakech). 
            
            
               A doua categorie de informații suplimentare privind emisiile, prevăzută la alineatul 1 litera (b), se referă la zborurile dintre aerodromurile situate în SEE și aerodromurile situate în regiunile ultraperiferice ale altor state membre ale SEE (de exemplu, Dublin-Lanzarote) și pe teritoriile dependente sau pe teritoriile statelor membre respective
                  12
                (de exemplu, Irlanda-Groenlanda). Trebuie remarcat faptul că zborurile interne, cum ar fi Madrid-Lanzarote, nu intră sub incidența sistemului OACI și, prin urmare, nu fac obiectul prezentului act delegat.
            
            
               A treia categorie de informații suplimentare privind emisiile, prevăzută la alineatul (1) litera (c), se referă la zborurile dintre aerodromurile situate în regiunile ultraperiferice, pe teritoriile dependente sau pe teritoriile statelor membre ale SEE și aerodromurile situate în țări terțe sau pe teritoriile dependente sau pe teritoriile altor state membre (de exemplu, Groenlanda-Canada).
            
            
               Alineatul (2) clarifică faptul că cerințele de la alineatul (1) se aplică, de asemenea, operatorilor de aeronave care operează mai puțin de 243 de zboruri pe perioadă, timp de trei perioade consecutive de câte patru luni, care pleacă de pe un aerodrom situat pe teritoriul unui stat membru sau sosesc pe un astfel de aerodrom [cu referire la activitatea „Aviație” litera (j) din anexa 1 la Directiva 2003/87/CE].
            
            
               Alineatul (3) se referă la raportarea datelor privind emisiile verificate pentru zborurile între aerodromurile situate în două țări terțe diferite, și anume între aerodromurile situate în afara SEE și aerodromurile situate în alte țări din afara SEE (de exemplu, Mexico D.F.-Rio de Janeiro). În ceea ce privește această categorie, se recomandă raportarea emisiilor. În raportul către Parlamentul European și Consiliu ar trebui să se analizeze dacă ar fi adecvată acordarea de competențe sporite.
            
            
               Alineatul (4) oferă clarificări cu privire la tipurile de zboruri care trebuie raportate în scopurile sistemului OACI.
            
            
               Articolul 3
            
            
               Alineatul (1) de la acest articol confirmă faptul că raportarea emisiilor în temeiul articolului 2 trebuie să respecte normele stabilite în dispozițiile relevante ale Directivei EU ETS și ale RMR. 
            
            
               Alineatul (2) se referă la modelele electronice care trebuie utilizate pentru raportare. Peste 900 de operatori de aeronave le-au utilizat pentru a raporta emisiile verificate, precum și pentru a solicita alocări cu titlu gratuit în cadrul schemei UE de comercializare a certificatelor de emisii. Modelele vor fi actualizate de Comisie în scopurile sistemului OACI.
            
            
               Articolul 4
            
            
               Acest articol prevede faptul că, în vederea raportării emisiilor în temeiul articolului 2, se aplică normele stabilite în dispozițiile relevante ale Directivei EU ETS și ale RAV. 
            
            
               Articolul 5
            
            
               Acest articol prevede că statul membru de administrare pentru un operator de aeronave este cel prevăzut la articolul 18a din Directiva 2003/87/CE. În anexa la Regulamentul (CE) nr. 748/2009 al Comisiei, nu vor fi enumerați toți operatorii care trebuie să raporteze emisiile în temeiul prezentului regulament. În astfel de cazuri, operatorul de aeronave ar trebui să raporteze emisiile sale verificate statului membru care i-a eliberat certificatul de operator aerian sau, în cazurile în care nu a fost emis un astfel de certificat de către un stat membru, operatorul ar trebui să raporteze statului membru în care se află locul său de înregistrare.
            
            
               Articolul 6
            
            
               Acest articol permite Comisiei să solicite asistență din partea Eurocontrol pentru a completa datele privind emisiile cu ajutorul bazelor de date la care acesta din urmă are acces, cu scopul de a raporta cu acuratețe emisiile relevante. Aceasta nu exclude utilizarea altor surse de date. 
            
            
               Articolul 7
            
            
               Acest articol prevede obligația Comisiei de a transmite secretariatului OACI date relevante privind emisiile verificate. Aceasta va viza doar datele operatorilor de aeronave cu privire la care secretariatul OACI se așteaptă să primească date privind emisiile din partea Uniunii (de exemplu, companiile aeriene europene). Înainte de transmitere, statul membru în cauză trebuie să își dea avizul după ce a efectuat o verificare a ordinii de mărime a datelor, inclusiv a tuturor datelor de la Eurocontrol. 
            
            
               Rolul Parlamentului European și al Consiliului în a decide cu privire la modificările aduse dreptului Uniunii este pe deplin respectat și, prin urmare, acest articol nu aduce atingere examinării de către Parlamentul European și Consiliu a modalităților de punere în aplicare a sistemului OACI în dreptul Uniunii prin intermediul unei viitoare revizuiri a Directivei EU ETS.
            
            
               În EU ETS există trei factori de emisie pentru carburantul de aviație:
            
            
                     
                        Carburant
                     
                  
                  
                     
                        Factorul de emisie (t CO2//t carburant)
                     
                  
               
                     
                        Benzină pentru aviație (AvGas)
                     
                  
                  
                     
                        3,10
                     
                  
               
                     
                        Benzină pentru avioanele cu reacție (jet B)
                     
                  
                  
                     
                        3,10
                     
                  
               
                     
                        Kerosen pentru avioanele cu reacție (jet A1 sau jet A)
                     
                  
                  
                     
                        3,15
                     
                  
               
         
            
               În sistemul OACI, factorul de emisie pentru carburantul kerosen pentru avioanele cu reacție (jet A1 sau jet A) este de 3,16. Pentru datele transmise către secretariatul OACI, se utilizează acest factor de emisie. Raportul întocmit în temeiul articolului 28b din directivă va analiza dacă acest lucru ar trebui revizuit, iar Parlamentul European și Consiliul ar putea lua măsuri, după caz, inclusiv prin modificarea factorului de emisie al kerosenului pentru avioanele cu reacție din EU ETS.
            
            
               REGULAMENTUL DELEGAT (UE) …/… AL COMISIEI
            
            
               din 6.3.2019
            
            
               de completare a Directivei 2003/87/CE a Parlamentului European și a Consiliului în ceea ce privește măsurile adoptate de Organizația Aviației Civile Internaționale pentru monitorizarea, raportarea și verificarea emisiilor generate de aviație în scopul punerii în aplicare a unei măsuri globale bazate pe piață
               
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului, în special articolul 28c,
            
            
               întrucât:
            
            
               (1)Articolul 28c din Directiva 2003/87/CE împuternicește Comisia să adopte dispoziții pentru monitorizarea, raportarea și verificarea adecvate ale emisiilor în scopul punerii în aplicare a măsurii globale bazate pe piață a Organizației Aviației Civile Internaționale („OACI”) cu privire la toate rutele acoperite de această măsură. Din motive de securitate juridică și de claritate, este necesar să se specifice zborurile care fac obiectul dispozițiilor respective în funcție de rutele și de operatorii de aeronave în cauză.
            
            
               (2)Se aplică modalitățile de monitorizare și raportare a emisiilor, precum și de verificare a rapoartelor privind emisiile în scopurile sistemului UE de comercializare a certificatelor de emisii, în conformitate cu Regulamentul (UE) nr. 601/2012 al Comisiei
                  13
                și cu Regulamentul de punere în aplicare (UE) 2018/2067 al Comisiei
                  14
               . Aceste modalități au fost actualizate și dezvoltate în continuare în ceea ce privește monitorizarea și raportarea emisiilor prin Regulamentul de punere în aplicare (UE) 2018/2066 al Comisiei
                  15
               , care se va aplica de la 1 ianuarie 2021. Regulamentele de punere în aplicare (UE) 2018/2066 și (UE) 2018/2067 țin seama de prima ediție a standardelor internaționale și a practicilor recomandate adoptate de OACI la 27 iunie 2018. Din motive de eficiență administrativă și pentru a reduce la minimum costurile de asigurare a conformității pentru operatori, este oportun să se alinieze dispozițiile privind punerea în aplicare a măsurii globale bazate pe piață a OACI la dispozițiile prevăzute în Regulamentul (UE) nr. 601/2012 și în regulamentele de punere în aplicare menționate.
            
            
               (3)În temeiul Regulamentul (UE) nr. 601/2012 al Comisiei, statele membre pot impune utilizarea modelelor electronice și a formatelor specifice de fișiere în scopul raportării emisiilor provenite din activitățile de aviație în conformitate cu Directiva 2003/87/CE. Pentru a se asigura că operatorii de aeronave pot respecta astfel de cerințe și atunci când raportează emisii în scopurile măsurii globale bazate pe piață a OACI, Comisia ar trebui să publice un format specific pentru schimbul electronic de date.
            
            
               (4)Se consideră că aplicarea cerințelor de monitorizare, raportare și verificare pentru anumite zboruri numai în ceea ce privește operatorii de aeronave cu sediul în SEE nu cauzează nicio denaturare a concurenței. Prin urmare, aceste cerințe pot fi adoptate în temeiul articolului 28c din Directiva 2003/87/CE.
            
            
               (5)Pentru a se asigura că toate emisiile relevante sunt identificate cu acuratețe, Comisia ar trebui să aibă posibilitatea de a solicita asistență din partea Eurocontrol pentru a completa datele privind emisiile, acolo unde este cazul.
            
            
               (6)Comisia ar trebui să transmită secretariatului OACI date relevante privind emisiile verificate pentru a asigura raportarea completă și la timp a datelor privind emisiile legate de toate zborurile relevante,
            
            
               ADOPTĂ PREZENTUL REGULAMENT:
            
            
               Articolul 1
            
            
               1.Obligațiile de raportare prevăzute la articolul 2 se aplică numai operatorilor de aeronave care îndeplinesc toate condițiile următoare:
            
            
               (a)dețin un certificat de operator aerian eliberat de un stat membru sau sunt înregistrați într-un stat membru, inclusiv în regiunile ultraperiferice, pe teritoriile dependente și pe teritoriile statului membru respectiv;
            
            
               (b)produc emisii anuale de CO2 mai mari de 10 000 de tone, care provin din utilizarea de avioane cu o masă maximă autorizată la decolare mai mare de 5 700 kg, care efectuează zboruri între aerodromurile situate în state diferite din Spațiul Economic European (SEE) sau zboruri menționate la articolul 2 alineatul (1), începând cu 1 ianuarie 2019. 
            
         
         
            
               2.În sensul alineatului (1) litera (b), nu se iau în considerare emisiile generate de următoarele tipuri de zboruri:
            
            
               (a)zboruri de stat; 
            
            
               (b)
                     zboruri umanitare;
            
            
               (c)
                     zboruri medicale;
            
            
               (d)
                     zboruri militare; 
            
            
               (e)
                     zboruri ale serviciilor de pompieri.
            
            
               Articolul 2
            
            
               1.Operatorii de aeronave raportează emisiile generate de următoarele zboruri:
            
            
               (a)
                     zboruri între aerodromurile situate în statele membre și aerodromurile situate în țări terțe;
            
            
               (b)
                     zboruri între aerodromurile situate în statele membre și aerodromurile situate în regiunile ultraperiferice, pe teritoriile dependente sau pe teritoriile altor state membre;
            
            
               (c)
                     zboruri între aerodromurile situate în regiunile ultraperiferice, pe teritoriile dependente sau pe teritoriile statelor membre și aerodromurile situate în țări terțe sau în regiunile ultraperiferice sau pe teritoriile altor state membre.
            
            
               2.Alineatul (1) se aplică, de asemenea, operatorilor de transport aerian comercial care operează mai puțin de 243 de zboruri pe perioadă, timp de trei perioade consecutive de câte patru luni, care pleacă de pe un aerodrom situat pe teritoriul unui stat membru sau sosesc pe un astfel de aerodrom.
            
            
               3.De asemenea, se recomandă operatorilor de aeronave să verifice și să raporteze emisiile generate de zborurile acestora între aerodromurile situate în două țări terțe diferite. 
            
            
               4.Alineatele (1) și (3) se aplică în ceea ce privește emisiile provenite de la orice tip de zbor, cu excepția tipurilor de zboruri menționate la articolul 1 alineatul (2), inclusiv:
            
            
               (a)zboruri efectuate în scopul formării sau al căutării și al salvării;
            
            
               (b)zboruri efectuate în conformitate cu regulile de zbor la vedere;
            
            
               (c)zboruri pentru cercetare și testare științifică; 
            
            
               (d)zboruri legate de obligațiile de serviciu public.
            
            
               Articolul 3
            
            
               1.În scopul raportării, în temeiul articolului 2 din prezentul regulament, a emisiilor pe care le generează, operatorii de aeronave sunt supuși acelorași cerințe ca și cele prevăzute la articolul 14 din Directiva 2003/87/CE și în Regulamentul (UE) nr. 601/2012. De la 1 ianuarie 2021, aceștia sunt supuși acelorași cerințe ca și cele prevăzute în Regulamentul de punere în aplicare (UE) 2018/2066.
            
         
         
            
               2.Comisia publică un format specific pentru schimbul electronic de date în scopul raportării emisiilor generate de zborurile menționate la articolul 2. Operatorii de aeronave utilizează formatul respectiv pentru schimbul electronic de date.
            
            
               Articolul 4
            
            
               Verificarea datelor privind emisiile care trebuie raportate în temeiul articolului 2 din prezentul regulament și acreditarea verificatorilor care efectuează această verificare sunt supuse acelorași cerințe ca și cele prevăzute la articolul 15 din Directiva 2003/87/CE și în partea B din anexa V la directiva respectivă, precum și în Regulamentul de punere în aplicare (UE) 2018/2067.
            
            
               Articolul 5
            
            
               Un operator de aeronave care figurează pe lista din anexa la Regulamentul (CE) nr. 748/2009 al Comisiei
                  16
                raportează emisiile sale statului membru de administrare specificat în anexa respectivă. 
            
            
               Un operator de aeronave care nu figurează pe lista din anexa la Regulamentul (CE) nr. 748/2009 raportează emisiile sale statului membru care i-a eliberat certificatul de operator aerian sau, în cazul în care nu a fost eliberat un certificat de operator aerian de către un stat membru, statului membru în care se află locul de înregistrare al operatorului de aeronave.
            
            
               Articolul 6
            
            
               Dacă este cazul, Comisia poate solicita asistență din partea Eurocontrol pentru a îmbunătăți acuratețea datelor privind emisiile raportate în temeiul articolului 2.
            
            
               Articolul 7
            
            
               Fără a aduce atingere revizuirii Directivei 2003/87/CE de către Parlamentul European și Consiliu, Comisia transmite secretariatului Organizației Aviației Civile Internaționale datele relevante privind emisiile care au fost raportate în temeiul articolului 14 din Directiva 2003/87/CE și al prezentului regulament. Înainte de această transmitere, autoritățile competente efectuează verificări ale ordinii de mărime a datelor care trebuie transmise.
            
            
               Factorul de emisie specificat în volumul IV din anexa 16 la Convenția privind aviația civilă internațională (Convenția de la Chicago), semnată la 7 decembrie 1944, pentru carburantul kerosen pentru avioanele cu reacție (jet A1 sau jet A) se utilizează în scopul transmiterii datelor privind emisiile în temeiul primului paragraf de la prezentul articol.
            
            
               Articolul 8
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 6.3.2019
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Acestea includ un sprijin financiar de peste 15 milioane EUR pentru proiecte UE de consolidare a capacităților în țări în curs de dezvoltare; timpul consacrat activităților OACI de către personalul Comisiei, al AESA și al EUROCONTROL; implicarea intensă a experților guvernamentali și din cadrul industriei și detașarea de personal în cadrul secretariatului OACI.
               
               
                  
                     (2)
                  
                        Pentru informații suplimentare, a se vedea secțiunea comună europeană din Planul de acțiune național al Austriei privind reducerea emisiilor prezentat în cadrul OACI, la adresa 
                  
                     https://www.icao.int/environmental-protection/Lists/ActionPlan/Attachments/78/CO2%20Reduction%20Action%20Plan_Austria_July%202018.pdf
                  
                  , paginile 45-49. 
               
               
                  
                     (3)
                  
                        Directiva (UE) 2018/410 a Parlamentului European și a Consiliului din 14 martie 2018 de modificare a Directivei 2003/87/CE în vederea rentabilizării reducerii emisiilor de dioxid de carbon și a sporirii investițiilor în acest domeniu și a Deciziei (UE) 2015/1814, JO L 76, 19.3.2018, p. 3.
               
               
                  
                     (4)
                  
                        Regulamentul (UE) 2017/2392 al Parlamentului European și al Consiliului din 13 decembrie 2017 de modificare a Directivei 2003/87/CE în vederea menținerii actualelor limitări ale domeniului de aplicare pentru activitățile de aviație și în vederea pregătirii punerii în aplicare a unei măsuri globale bazate pe piață începând din 2021, JO L 350, 29.12.2017, p. 7.
               
               
                  
                     (5)
                  
                        Regulamentul de punere în aplicare (UE) 2018/2066 al Comisiei din 19 decembrie 2018 privind monitorizarea și raportarea emisiilor de gaze cu efect de seră în temeiul Directivei 2003/87/CE a Parlamentului European și a Consiliului și de modificare a Regulamentului (UE) nr. 601/2012 al Comisiei, JO L 334, 31.12.2018, p. 1–93.
               
               
                  
                     (6)
                  
                        Regulamentul de punere în aplicare (UE) 2018/2067 al Comisiei din 19 decembrie 2018 privind verificarea datelor și acreditarea verificatorilor în temeiul Directivei 2003/87/CE a Parlamentului European și a Consiliului, JO L 334, 31.12.2018, p. 94–134.
               
               
                  
                     (7)
                  
                        A se vedea studiul Comisiei privind modalitățile juridice posibile pentru punerea în aplicare a unei măsuri globale bazate pe piață pentru emisiile generate de aviația internațională la adresa https://ec.europa.eu/clima/sites/clima/files/transport/aviation/docs/gmbm_legal_study_en.pdf.
               
               
                  
                     (8)
                  
                        A se vedea considerentul 11 din Regulamentul (UE) 2017/2392 al Consiliului din 13 decembrie 2017.
               
               
                  
                     (9)
                  
                        A se vedea articolul 28 alineatul (2) din Regulamentul (UE) 2017/2392 al Consiliului din 13 decembrie 2017.
               
               
                  
                     (10)
                  
                        Cu excepția cazurilor prevăzute în actul delegat adoptat în temeiul articolului 25a din Directiva 2003/87/CE.
               
               
                  
                     (11)
                  
                        Zborurile internaționale reprezintă aproximativ 60 % din emisiile generate de aviația mondială, în timp ce restul de 40 % sunt produse de zborurile interne. Mandatul OACI nu acoperă transportul aerian intern, a se vedea https://www.icao.int/environmental-protection/Documents/STATEMENTS/cop4.PDF.
               
               
                  
                     (12)
                  
                        Pentru o listă completă a acestora, a se vedea răspunsul 5 din secțiunea Întrebări frecvente, la adresa: https://ec.europa.eu/clima/sites/clima/files/transport/aviation/docs/faq_aviation_2013-2016_en.pdf.
               
               
                  
                     (13)
                  
                        Regulamentul (UE) nr. 601/2012 al Comisiei din 21 iunie 2012 privind monitorizarea și raportarea emisiilor de gaze cu efect de seră în conformitate cu Directiva 2003/87/CE a Parlamentului European și a Consiliului (JO L 181, 12.7.2012, p. 30).
               
               
                  
                     (14)
                  
                        Regulamentul de punere în aplicare (UE) 2018/2067 al Comisiei din 19 decembrie 2018 privind verificarea datelor și acreditarea verificatorilor în temeiul Directivei 2003/87/CE a Parlamentului European și a Consiliului (JO L 334, 31.12.2018, p. 94).
               
               
                  
                     (15)
                  
                        Regulamentul de punere în aplicare (UE) 2018/2066 al Comisiei din 19 decembrie 2018 privind monitorizarea și raportarea emisiilor de gaze cu efect de seră în temeiul Directivei 2003/87/CE a Parlamentului European și a Consiliului și de modificare a Regulamentului (UE) nr. 601/2012 al Comisiei (JO L 334, 31.12.2018, p. 1). 
               
               
                  
                     (16)
                  
                        Regulamentul (CE) nr. 748/2009 al Comisiei din 5 august 2009 privind lista operatorilor de aeronave care au efectuat o activitate de aviație menționată în anexa I la Directiva 2003/87/CE la 1 ianuarie 2006 sau ulterior, specificând statul membru de administrare pentru fiecare operator de aeronave (JO L 219, 22.8.2009, p. 1).